钦定古今图书集成/理学汇编/经籍典/第086卷 > 宋胡一桂翼传举要 > 《卜筮合象占为一说》
## 钦定古今图书集成/理学汇编/经籍典/第086卷 > 宋胡一桂翼传举要 > 《卜筮合象占为一说》

案《朱子语录》：吴必大问：“何以得爻辞与所占之事相
应？”曰：“自有此道理。如今抽签者，亦多与占意相契。若
爻辞与占意相契，即用爻辞断。如‘屯，利建侯’，屯只是
卦，如何去利建侯？乃是占得此卦者之利。晋文公曾
占得此卦，《屯》《豫》皆有此辞，果能得国，万一占病，那得
利建侯？又须卦爻上别讨义。”愚谓晋文公之占，可谓
辞与占意相应，然《左传》占法亦多有只用卦爻而不
用其辞者，故朱子有别讨义之说也。而鄱阳汪深，所
性先人私淑之友也，尝作占例，自为之序曰：“昔者圣
人用《易》以明民，托之卜筮，然所得之辞或有悬隔者，
如问婚而得田猎，问祭祀而得涉川，问此答彼，阔然
不相对，岂有迁就迂诞而用之者哉？”若是，则卦爻之
辞，皆赘言矣。《传》曰：“其言曲而中，其事肆而隐。因贰以
济民，行，以明失得之报。”又曰：“明于天之道，而察于民
之故，是兴神物，以前民用。”又曰：“探赜索隐，钩深致远，
以定天下之吉凶，成天下之亹亹者，莫大乎蓍龟。”故
系辞焉，所以告也；定之以吉凶，所以断也。今占筮所
得之辞，乃不应合，而在于迁就用之，则奈何哉？盖尝
思之，《易》以卜筮设教，古人之卜筮盖少也，非有大事
不疑不卜也。其见于书者，虞有传禅之筮，周有征伐
之卜而已。故《洪范》曰：“汝则有大疑，谋及乃心，谋及卿
士，谋及庶人，谋及卜筮。”而从逆之间，人谋先之，卜筮
次焉。盖诚以事有两可之疑，而后托之卜筮也。而其
占又必诚敬专一，积其求决之真情，至诚以达于神
明。故神明感应之诚，亦正告之以利害趋向而不浪
漫也。且《易》之初，其以六十四卦示人以占之例，亦已
广矣。求君父之道于《干》，求臣子之道于《坤》，婚姻于《咸》
《恒》《渐》《归妹》，待于《需》，进于《晋》，行师于《师》，《争》讼于《讼》，聚于
《萃》，散于《涣》，以至退于《遁》，守于《困》，安于《泰》《鼎》，厄于《夷》，《蹇》
盈于《丰》，《大有》坏于《损》，《蛊》《家人》之在室，《旅》之在涂，《既未
济》，损益、《大小过》，《大小畜》，得失进退之义，虽卦名之为
七十九字，文义明白，条例具足，亦可决矣。此未有文
王卦辞之前已可占而断者，况又三百八十四爻而
示之以变乎？夫人诚有大疑，谋及卜筮，乃积其诚意，
备其礼物，齐戒专一以占之。《大传》曰：“是以将有为也，
将有行也，问焉而以言，其受命也如响，无有远近幽
深，遂知来物。”此占筮必得应合之辞。受命者，神明受
祷，占者之命辞也。如响者，应之端的，而不漫浪以告
也。傥有一毫不敬、不诚、不一之心，则问此而告彼，阔
焉不与事相酬答，实神明之所不主而不告者也，又
何受命如响之云？曷不即卦辞，考之，文王于《蒙》，尝起
其占筮之教矣。其言曰：“匪我求童蒙，童蒙求我初筮告，再三渎，渎则不告，利贞。”周子曰：“筮者，叩神也。再三
渎，渎则不告矣。”此文王之所以起其例也。夫占而揲
蓍，积十有八，变必成一卦。卦必有卦辞，爻必有爻辞，
何以言其告不告也？盖诚意专一，而筮则神之告之。
卦辞爻辞，应合所问，如占婚姻，与之《咸恒》，曰“纳妇吉”，
曰“勿用取女”，曰“归妹，征凶，无攸利。”占征伐，曰“利用侵
伐”，曰“在师中吉”，曰“不利行师”，曰“勿用师。”占田猎，曰“田
获三狐”，曰“田获三品”，曰“即鹿无虞”，曰“田无禽”，若此者，
皆所谓告也。若夫卦辞爻辞，不应所占之事，此则诚
意不至二三之渎，而所谓不告者也。此即文王之所
谓不告也。不然，则得卦爻必有辞以告之，又何以有
“不告”之云？夫诚敬不至，则吾心之神明不存，而神明
之神亦爽，得不合之辞，而犹曰神明之告我也，必有
他意，揣摩，臆度迁就，曲推强取，以定吉凶，以至狂妄
侥幸悖乱之念，皆自此生者，古有之矣，是惑之甚也。
况世之占者，忽略灭裂，亵渎琐细，不敬尢甚！乃欲以
此求神明之指其所之至于不验，又妄以为卜筮之
理不可信，彼岂知夫“告不告”之道哉？余之有见乎此
也，乃取卦爻辞，以人事分门别例，编为一书，俾世之
占者，以类求之，必本乎诚敬专一之道，而知占之不
妄以告人也。岂不有以解千古之惑，而发圣人之蕴
乎？羲、文、周、孔在天之灵，不易吾言矣。愚谓此论，真足
以发朱子之所未发，而且有以得文王告不告之旨，
故详识之。若夫超于言辞之表，而参以卦爻之象，斯
亦占法之所不可省云。